Šīs iniciatīvas vispārīgais mērķis ir nodrošināt vienlīdzīgus konkurences apstākļus gaisa transporta tirgū un vienlaikus samazināt aviācijas CO2 emisijas saskaņā ar ES klimata mērķiem 2030. un 2050. gadam, šādā nolūkā pārorientējoties no fosilās reaktīvo dzinēju degvielas un izmantojot SAF lielo dekarbonizācijas potenciālu, tālab izveidojot konkurētspējīgu SAF tirgu, vienlaikus nodrošinot vienlīdzīgus konkurences apstākļus aviācijā. No vienas puses, tas nozīmē i) panākt SAF liela mēroga ražošanu un piegādi ar konkurētspējīgām izmaksām, optimizēt pašreizējo ražošanas jaudu un veicināt jaunu SAF ražotņu attīstību ES, un, izmantojot apjomradītus ietaupījumus un gūto pieredzi, samazināt ražošanas izmaksas. No otras puses, tas nozīmē ii) panākt, ka aviosabiedrības pakāpeniski ievieš un pastāvīgi izmanto SAF, mazināt oglekļa emisiju pārvirzes risku un nodrošināt, ka aviosabiedrībām ir piekļuve SAF tirgum uz vienlīdzīgu konkurences apstākļu pamata.

Ierosinātie pasākumi ir strukturēti, pamatojoties uz regulatīvo prasību, kas paredz nodrošināt vienlīdzīgus konkurences apstākļus gaisa transportā un SAF pienākumu. Politikas risinājumi paredz dažādus pienākuma koncepcijas veidus. Pirmais risinājumu kopums (A1 un A2) ietver degvielas piegādātāju pienākumu izplatīt SAF visās ES lidostās. Otrais risinājumu kopums (B1 un B2) ietver aviosabiedrību pienākumu izmantot SAF, veicot lidojumus no ES lidostām (B1 attiecas uz visiem lidojumiem, savukārt B2 attiecas tikai uz lidojumiem ES iekšienē). Visbeidzot, trešais risinājumu kopums (C1 un C2) ietver degvielas piegādātāju pienākumu izplatīt SAF, sākumā paredzot zināmu elastīgumu, un aviosabiedrību pienākumu izmantot reaktīvo dzinēju degvielu pirms izlidošanas no ES lidostām. Risinājumiem A1, B1, B2 un C1 tika izstrādāti mērķrādītāji SAF apjoma izteiksmē, savukārt risinājumiem A2 un C2 — reaktīvo dzinēju degvielas CO2 emisiju intensitātes samazinājuma izteiksmē. Visi risinājumi ietver stimulus RFNBO atbalstam. Visus risinājumus papildina atbalsta pasākumi, kas neietilpst šīs iniciatīvas darbības jomā. Šie pasākumi ietver intensīvāku Eiropas rīcību ICAO globālu SAF izmantošanas mērķu noteikšanai, finansējuma virzīšanu SAF izmantošanas atbalstam, stratēģiskas alianses izveidi atjaunīgo un mazoglekļa degvielu atbalstam un SAF sertifikācijas procesa veicināšanu. Citi ES tiesiskā regulējuma elementi, kas pašlaik tiek pārskatīti (piemēram, ES ETS, END un Atjaunīgo energoresursu direktīva), var vēl vairāk atbalstīt SAF izmantošanu. Vēlamie risinājumi ir C1 un C2, jo tie ļauj ievērojami palielināt SAF ražošanu un izmantošanu atbilstīgi klimatiskajām iecerēm, ar minimāliem tirgus kropļojumiem un oglekļa emisiju pārvirzi, kā arī izmaksefektīvā veidā.

Lielākā daļa aviācijas nozares un degvielas nozares ieinteresēto personu, dalībvalstu un NVO atbalstīja SAF pienākuma noteikšanu kā efektīvu politikas mehānismu, kas veicinātu SAF ražošanu un izmantošanu un sekmīgi dekarbonizētu aviācijas nozari. Ieinteresēto personu viedokļi par šā risinājuma konkrēto koncepciju ir diezgan atšķirīgi, taču lielākā daļa degvielas piegādātāju, dalībvalstu, NVO un dažas aviosabiedrības atbalsta to, ka tiek noteikts SAF piegādes pienākums ar elastīgumu degvielas izplatīšanā un ka tas tiek attiecināts uz reaktīvo dzinēju degvielu, kas tiek piegādāta visiem reisiem, kuri izlido no ES lidostām. Vienlaikus lielākā daļa ieinteresēto personu uzskata, ka ir vajadzīgi pasākumi, kas novērš oglekļa emisiju pārvirzi un aviācijas iekšējā tirgus izkropļojumus. Lielākā daļa ieinteresēto personu arī piekrīt, ka vajadzīgi īpaši stimuli RFNBO atbalstam. Visi šie pasākumi ir iekļauti politikas risinājumos C1 un C2.